Aktar minn 14,500 żagħżugħ u żagħżugħa ta' 18-il sena ntgħażlu minn fost 80,000 applikazzjoni biex jirċievu pass tal-ivvjaġġar tad-DiscoverEU. Il-parteċipanti se jkunu jistgħu jivvjaġġaw bejn il-15 ta' April u l-31 ta' Ottubru 2019 għal massimu ta' 30 jum. It-tieni edizzjoni tal-inizjattiva tal-Kummissjoni Ewropea DiscoverEU attirat l-applikazzjonijiet ta' kważi 80,000 żagħżugħ u żagħżugħa mill-Istati Membri kollha tal-UE matul perjodu ta' ġimagħtejn li għalaq fil-11 ta' Diċembru 2018. Intagħżlu 14,536 żagħżugħ u żagħżugħa Ewropej abbażi tal-kriterji tal-għoti u b'kunsiderazzjoni tal-kwota stabbilita għal kull Stat Membru tal-UE. Il-Kummissarju Tibor Navracsics, responsabbli għall-Edukazzjoni, il-Kultura, iż-Żgħażagħ u l-Isport, qal: “Hija xi ħaġa tassew sabiħa li ż-żgħażagħ Ewropej qed jużaw DiscoverEU biex jiskopru l-kontinent tagħhom. B'kollox, kważi 180,000 żagħżugħ u żagħżugħa mill-Ewropa kollha applikaw fiż-żewġ edizzjonijiet tal-2018; u bis-saħħa ta' din l-inizjattiva, s'issa se nkunu tajna lil madwar 30,000 żagħżugħ u żagħżugħa l-opportunità li jesploraw il-kulturi u t-tradizzjonijiet Ewropej u li jistabbilixxu rabtiet ma' vjaġġaturi oħra u mal-komunitajiet li jżuru. Nispira ruħi meta nara kif iż-żgħażagħ qed jesploraw l-Ewropa permezz ta' vjaġġ personali. DiscoverEU tippermettilhom jippjanaw il-vjaġġi tagħhom stess, jaqsmu l-istejjer tagħhom fuq il-midja soċjali u jagħmlu ħbieb ġodda.” Ir-rebbieħa tat-tieni edizzjoni issa se jiġu kkuntattjati sabiex ikunu jistgħu jirriżervaw il-vjaġġi tagħhom. Huma se jkunu jistgħu jivvjaġġaw, waħedhom jew fi gruppi b'massimu ta' ħamsa, bejn il-15 ta' April u l-31 ta' Ottubru 2019 għal mhux aktar minn 30 jum. Il-maġġoranza tagħhom se jivvjaġġaw bil-ferrovija filwaqt li jużaw modi alternattivi ta' trasport f'każijiet eċċezzjonali. Minbarra l-pass tal-ivvjaġġar, iż-żgħażagħ se jirċievu wkoll gwida ta' qabel it-tluq, u se jkunu jistgħu jikkuntattjaw lil xulxin fuq il-midja soċjali. Huma se jiġu infurmati wkoll dwar l-opportunitajiet speċjali disponibbli għalihom, pereżempju t-tnaqqis fil-prezz tal-biljetti ta' dħul għall-mużewijiet jew is-siti kulturali, il-parteċipazzjoni f'attivitajiet ta' tagħlim jew f'avvenimenti ta' akkoljenza organizzati min-nies lokali fil-bliet li se jżuru. Kuntest DiscoverEU hija esperjenza tal-ivvjaġġar informali għal żgħażagħ individwali jew gruppi żgħar, inklużi dawk li ġejjin minn kuntesti żvantaġġati, li hija sempliċi u aċċessibbli. Hija tagħti liż-żgħażagħ ta' 18-il sena l-opportunità li jitgħallmu dwar il-wirt kulturali u d-diversità tal-Ewropa, jistabbilixxu rabtiet ma' żgħażagħ oħra u jesploraw l-identità Ewropea tagħhom. L-inizjattiva tnediet f'Ġunju 2018, wara proposta mill-Parlament Ewropew għal Azzjoni Preparatorja b'baġit ta' €12-il miljun fl-2019. L-ewwel ċiklu ta' applikazzjonijiet ta lil madwar 15,000 żagħżugħ u żagħżugħa l-opportunità li jivvjaġġaw madwar l-Ewropa. Għall-2019, il-Parlament Ewropew approva €16-il miljun għad-DiscoverEU. Il-Kummissjoni qed tippjana li tniedi ċ-ċiklu ta' applikazzjonijiet li jmiss fis-Sajf tal-2019. Id-dati speċifiċi u aktar informazzjoni se jitħabbru fuq il-Portal Ewropew taż-Żgħażagħ fi żmien xieraq. F'Mejju 2018, il-Kummissjoni pproponiet €700 miljun għal DiscoverEU bħala parti mill-programm futur tal-Erasmus+ fil-qafas tal-baġit fit-tul li jmiss tal-UE għall-2021-2027. Jekk il-Parlament Ewropew u l-Kunsill jaqblu dwar dan, 1.5 miljun żagħżugħ u żagħżugħa oħra ta' 18-il sena se jkunu jistgħu jivvjaġġaw matul dawk is-seba' snin. Il-Kummissjoni qed taħdem biex DiscoverEU issir esperjenza ta' tagħlim saħansitra aktar siewja u inklużiva għaż-żgħażagħ Ewropej. Għalhekk, il-Kummissjoni għandha l-għan li żżid l-impatt tal-azzjoni u tkompli ttejjibha abbażi tal-interessi tal-vjaġġaturi żgħażagħ u tal-feedback kemm mill-vjaġġaturi u kif ukoll mill-partijiet ikkonċernati ewlenin. Għal aktar informazzjoni Mistoqsijiet u tweġibiet dwar it-tieni edizzjoni tad-DiscoverEU Skeda informattiva Il-Portal Ewropew taż-Żgħażagħ